ચેમ્પિયન્સ ટ્રોફીમાં મંગળવારે ન્યૂઝીલેન્ડ અને ઇંગ્લેન્ડ વચ્ચે મેચ રમાશે . ઇંગ્લેન્ડની ટીમ પૂરા જુસ્સા સાથે મેદાનમાં ઉતરશે . ચેમ્પિયન્સ ટ્રોફીમાં ઇંગ્લેન્ડની ટીમ પહેલી મેચમાં જ બાંગ્લાદેશને હરાવીને 2 અંક મેળવી ચૂકી છે . જ્યારે ન્યૂઝીલેન્ડની ટીમ પોતાની પહેલી મેચમાં માત્ર 1 જ અંક મેળવી શકી . ન્યૂઝીલેન્ડની પહેલી મેચ ઑસ્ટ્રેલિયા સામે હતી , મેચમાં વરસાદને કારણે ખલેલ પડતાં બંન્ને ટીમોને 1 - 1 અંક આપવામાં આવ્યો હતો . ગ્રુપ એ ના આ મહત્વપૂર્ણ મુકાબલામાં ન્યૂઝીલેન્ડની ટીમ 2 અંક મેળવવા માટે જીતવાનો પૂરો પ્રયત્ન કરશે , તો બીજી બાજુ ઇંગ્લેન્ડ આ મેચમાં જીત મેળવી સેમિફાઇનલમાં સ્થાન મેળવવાનો પ્રયત્ન કરશે . બાંગ્લાદેશની સરખામણીમાં ન્યૂઝીલેન્ડની ટીમ મજબૂત છે , ઇંગ્લેન્ડ સામે આ વખતે મોટો પડકાર છે . ઇંગ્લેન્ડના બેટ્સમેન ફોર્મમાં ઇંગ્લેન્ડના જો રૂટ ખૂબ ફોર્મમાં છે , બાંગ્લાદેશ વિરુદ્ધની મેચમાં તેમણે સદી ફટકારી વાહવાહી મેળવી હતી . ઇંગ્લેન્ડના એલેક્સ હેલ્સ માત્ર 5 રનથી સદી ફટકારતા રહી ગયા હતા , તેમણે બાંગ્લાદેશ સામેની મેચમાં 95 રન બનાવ્યા હતા . ટીમના કપ્તાન ઇયૉન મોર્ગન ચેમ્પિયન્સ ટ્રોફીની શરૂઆત મોટી જીત સાથે કરવામાં સફળ રહ્યાં છે . તેમણે પ્રથમ મેચમાં 61 બોલમાં 75 રન બનાવ્યા હતા . એક માત્ર જેસન રોય નબળા પડી રહ્યાં છે , તેઓ પોતાની છેલ્લી 6 મેચોમાં 20 રનનો સ્કોર પાર નથી કરી શક્યાં . રાશિદની વાપસી થઇ શકે છે ઇંગ્લેન્ડ ટીમના બોલર્સ તેમને માટે પડકાર રૂપ છે . ટીમના મુખ્ય બોલર ક્રિસ વોક્સ ફિટ ન હોવાથી આ મેચ નહીં રમી શકે . બાંગ્લાદેશ સામેની મેચમાં વોક્સ માત્ર 2 ઓવર રમીને ઘાયલ થઇ ગયા હતા . તેમની જગ્યાએ ટીમમાં સ્ટીવન ફિનનો સમાવેશ કરવામાં આવ્યો છે , કહેવાઇ રહ્યું છે કે , મોર્ગન આદિલ રાશિદને પણ ટીમમાં પાછા લઇ શકે છે . ન્યૂઝીલેન્ડ સામે પણ પડકાર કેન વિલિયંસનની આગેવાનીમાં ન્યૂઝીલેન્ડની ટીમ આમ તો ફિટ છે . લૂક રોંચી ફોર્મમાં છે . માર્ટિન ગુપ્ટિલની શાનદાર રમત કોઇ પણ ટીમ માટે ઘાતક સાબિત થઇ શકે છે . ટીમના બોલર્સ એડમ મિલન , ટિમ સાઉદી , ટ્રેંટ બોલ્ટ પર રમતની ખાસ જવાબદારી હશે .